
OBRAZLOŽENJE
Prijedloga Odluke o ukidanju statusa javnog dobra u općoj uporabi


ZAKONSKA OSNOVA:

[bookmark: _Hlk198794788]Pravni osnov za donošenje Odluke predstavlja Zakon o komunalnom gospodarstvu („Narodne novine“ broj 68/18, 110/18, 32/20, 145/24) i to članak 62. kojim je u stavku 1. propisano da odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave.

U stavku 2. istoga članka propisano je da se odluka o ukidanju statusa javnog dobra u općoj uporabi komunalne infrastrukture ili njezina dijela može donijeti ako je trajno prestala potreba za njezinim korištenjem, a stavkom 3. da nekretnina kojoj prestane status javnog dobra u općoj uporabi ostaje u vlasništvu jedinice lokalne samouprave odnosno pravne osobe koja obavlja komunalnu djelatnost.

Sadržaj odluke propisan je stavkom 4. istoga članka Zakona o komunalnom gospodarstvu koja, uz ostalo, mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige odnosno za brisanje tog statusa ako se radi o infrastrukturi koja se upisuje u zemljišne knjige.

Konačno, stavkom 5. je propisano da se odluka o proglašenju/ukidanju statusa javnog dobra dostavlja nadležnom sudu radi provedbe upisa statusa javnog dobra u općoj uporabi u zemljišnim knjigama odnosno radi brisanja tog statusa. 

ANALIZA STANJA:

Na k.č.br. 1105 k.o. Volosko stepenište, put i parkiralište ukupne površine 567 m2 upisano je  javno dobro u općoj uporabi u vlasništvu Grada Opatije. 

Dana 05. lipnja 2026. godine Gradu Opatiji obratilo se zahtjevom 32 suvlasnika stambene zgrade Kosićevo 2 s molbom da se pomogne u rješavanju problema koji ima 26 obitelji te stambene zgrade, a koji se sastoji u okolnosti da se parkiralište na k.č.br. 1105 k.o. Volosko, koje suvlasnici koriste kao dvorište, zbog ovakvog statusa javnog dobra koristi na način koji suvlasnicima zgrade Kosićevo 2 priječi prilaz vlastitoj zgradi te ispunjavanje dnevnih životnih potreba. U zahtjevu se traži iznalaženje reguliranja odnosa između Grada Opatije te suvlasnika stambene zgrade Kosićevo 2 s ciljem da se predmetna nekretnina ogradi rampom ili sl. radi nadziranog korištenja isključivo od strane suvlasnika stambene zgrade Kosićevo 2. 

Takav režim korištenja kojeg spominju u svom zahtjevu suvlasnici stambene zgrade Kosićevo 2 moguće je regulirati isključivo ukoliko bi nekretnina k.č.br. 1105 k.o. Volosko imala režim redovnog prava vlasništva Grada Opatije.

S ciljem pomoći, a prema zahtjevu suvlasnika stambene zgrade Kosićevo 2, formiran je ovaj prijedlog.

Predmetno stepenište, put i parkiralište nalaze se neposredno ispred stambene zgrade Kosićevo 2 te se radi o lokaciji koja je izdvojena, ograđena zidom i ogradom zbog čega se koristi od strane suvlasnika kao dvorište.  Opisano stanje evidentirano je u evidenciji komunalne infrastrukture koja se vodi sukladno članku 63. Zakona o komunalnom - objekt pod oznakom PAR-029-OPA s nazivom KOSIĆEVO, PARKIRALIŠTE ISPRED KBR. 2, odnosno  objekt pod oznakom JPP-135-OPA s nazivom KOSIĆEVO, STUBIŠTE UZ ULAZ KBR 2. Upravo ovakvo opisano stanje dovodi do situacije da predmetnu nekretninu pretežito koriste stanari stambene zgrade Kosićevo 2. Neposredno pored predmetne nekretnine koje se tiče ovaj prijedlog postoji drugo javno stubište k.č. 1104/3 k.o. Volosko koje ima glavnu funkciju pješačke veze između Ulice Castel San Pietro te Ulice Ivana Brozine Slovana u nastavku s Ulicom Kosićevo zbog čega prijedlog (ukoliko bi se usvojio) ne uzrokuje prekid javne komunikacije između Ulice Castel San Pietro te Ulice Ivana Brozine Slovana u nastavku s Ulicom Kosićevo.

Člankom 59. Zakona o komunalnom gospodarstvu propisano je da komunalnu infrastrukturu čine 1. nerazvrstane ceste, 2. javne prometne površine na kojima nije dopušten promet motornih vozila, 3. javna parkirališta, 4. javne garaže, 5. javne zelene površine, 6. građevine i uređaji javne namjene, 7. javna rasvjeta, 8. groblja i krematoriji na grobljima, 9. građevine namijenjene obavljanju javnog prijevoza.

Temeljem utvrđenog činjeničnog stanja, nekretnina oznake k.č.br. 1105 k.o. Volosko stepenište, put i parkiralište ukupne površine 567 m2 u naravi služi stambenoj zgradi na adresi Kosićevo 2, a što je i potvrdio na upit Grada Opatije i Mjesni odbor Kosovo na sjednici održanoj dana 17. srpnja 2026. godine.

Zbog rečenog se predlaže da se na nekretnini k.č.br. 1105 KOSIĆEVO, STEPENIŠTE, PUT I PARKIRALIŠTE ukupne površine 567 m2 upisanoj u zk.ul. 204 k.o. Volosko ukine status javnog dobra te izvrši upis vlasništva Grada Opatije.

FINANCIJSKI UČINAK:
Provedba ove Odluke nema financijski učinak po Proračun.
SAVJETOVANJE SA ZAINTERESIRANOM JAVNOŠĆU:
O prijedlogu ove Odluke ima se provesti javno savjetovanje s zainteresiranom javnošću u trajanju od 30 dana.

GRADONAČELNIK
Fernando Kirigin mag.oec, v.r. 






Na temelju članka 29. Statuta Grada Opatije („Službene novine Primorsko goranske županije“ broj 49/23 ) i članka 62. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) Gradsko vijeće Grada Opatije je dana__________________2026. godine, donijelo sljedeću


ODLUKU 
o ukidanju statusa javnog dobra u općoj uporabi

Članak 1.
[bookmark: _Hlk199228590]
[bookmark: _Hlk199228447](1) Na nekretnini oznake k.č.br. 1105  KOSOVO, STEPENIŠTE, PUT I PARKIRALIŠTE upisanoj u zk. ul. 204 k.o. Volosko kao javno dobro u općoj uporabi u vlasništvu Grad Opatija, ukupne površine 567 m2, ukida se status javnog dobra.
(2)  Nekretnina iz stavka 1. ovog članka, po prestanku statusa javnog dobra, ostaje u vlasništvu Grada Opatije. 

Članak 2.
Nalaže se zemljišnoknjižnom odjelu Općinskog suda u Rijeci, Stalne službe u Opatiji, da na nekretnini k.č.br. 1105  KOSOVO, STEPENIŠTE, PUT I PARKIRALIŠTE upisanoj u zk. ul. 204 k.o. Volosko izvrši uknjižbu brisanja statusa javnog dobra u općoj uporabi i izvrši uknjižbu prava vlasništva na ime i u korist Grada Opatije u cijelosti

Članak 3.
Ova Odluka stupa na snagu osmog dana od dana objave u „Službenim novinama Grada Opatije“. 


GRADSKO VIJEĆE GRADA OPATIJE
Predsjednik
Gradskog vijeća

